KOMMISSIONENS BESLUTNING af 3. december 1997 om en dispensationsanmodning fra Det Forenede Kongerige i henhold til artikel 8, stk. 2, litra c, i Rådets direktiv 70/156/EØF om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (Kun den engelske udgave er autentisk) (97/845/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (1), senest ændret ved Europa-Parlamentets og Rådets direktiv 97/27/EF (2), særlig artikel 8, stk. 2, litra c, og

ud fra følgende betragtninger:

Det Forenede Kongerige har den 12. maj 1997 afsendt en dispensationsanmodning, som Kommissionen har modtaget den 15. maj 1997, og som var ledsaget af en rapport med det i nævnte artikel 8, stk. 2, litra c, krævede indhold; anmodningen omhandlede to typer gasudladningslampe til brug i to typer forlygter til en køretøjstype;

ifølge Det Forenede Kongeriges oplysninger strider teknik og princip i den nye type gasudladningslampe og lygte mod de gældende EF-bestemmelser; beskrivelserne af prøver og prøveresultater og foranstaltningerne til opretholdelse af færdselssikkerheden er imidlertid tilfredsstillende og fører til samme sikkerhedsniveau som lamper og lygter, der opfylder kravene i de gældende direktiver, særlig Rådets direktiv 76/761/EØF af 27. juli 1976 om indbyrdes tilnærmelse af medlemsstaternes lovgivning vedrørende motordrevne køretøjers lygter til nærlys og/eller fjernlys samt vedrørende elektriske glødelamper til disse lygter (3), senest ændret ved Kommissionens direktiv 89/517/EØF (4);

den nye type gasudladningslampe og lygter opfylder kravene i regulativ nr. 8, 98 og 99 fra FN's Økonomiske Kommission for Europa; følgelig er det forsvarligt umiddelbart at tillade EF-typegodkendelse af genstandene for dispensationsanmodningen, nemlig en type gasudladningslampe, to lygtetyper udstyret med denne lampetype og en køretøjstype, forudsat at køretøjerne er udstyret med automatisk anordning til indstilling af forlygteniveau, forlygtevasker og et system, der automatisk sørger for, at nærlyset er tændt konstant, også når fjernlyset er tændt;

de pågældende direktiver vil blive ændret, således at gasudladningslamper med denne nye teknologi, lygter med sådanne lamper og køretøjstyper monteret med sådanne lygter kan markedsføres;

foranstaltningen i nærværende beslutning er i overensstemmelse med udtalelse fra det udvalg for tilpasning til den tekniske udvikling, som er nedsat ved direktiv 70/156/EØF -

VEDTAGET FØLGENDE BESLUTNING:

Artikel 1

Den anmodning, som Det Forenede Kongerige har indgivet vedrørende dispensation for en type gasudladningslampe til brug i to typer forlygter til en motorkøretøjstype, imødekommes på den betingelse, at køretøjstypen er udstyret med automatisk anordning til indstilling af forlygteniveau, forlygtevasker og et system, der automatisk sørger for, at nærlyset er tændt konstant, også når fjernlyset er tændt.

Artikel 2

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den 3. december 1997.

På Kommissionens vegne

Martin BANGEMANN

Medlem af Kommissionen

(1) EFT L 42 af 23. 2. 1970, s. 1.

(2) EFT L 233 af 25. 8. 1997, s. 1.

(3) EFT L 262 af 27. 9. 1976, s. 96.

(4) EFT L 265 af 12. 9. 1989, s. 15.